Kepa Matxain

**Kepa Matxain Iztueta** (Añorga, Donostia, 1991) EHUko  kazetaria, unibertsitateko irakaslea eta bertsolaritzaren ikertzailea da. Ikus-entzunezko Komunikazioan graduatua eta Filosofian doktorea da, Euskal Herriko Unibertsitatean.  Gaur egun EHUko Hizkuntza eta Literaturaren Didaktika Saileko irakaslea da. 

Hiru Damatxo ekoiztetxean aritu da hainbat urtez. 

## Ikasketak 
Ikus-entzunezko komunikazioa ikasi zuen Mondragon Unibertsitatean. Geroago, Filosofia, Zientzia eta Balioak masterra egin zuen Euskal Herriko Unibertsitatean, eta izen bereko doktore-programan jarraitu zuen tesiarekin. 2025eko abenduan aurkeztu zuen, Beñat Sarasola eta Antonio Casado zuzendari zituela. 

## Ikertzailea 
Matxainen ikerketa-interes nagusiak hauek dira: kultur praktika popularrak, eferbeszentzia-une komunitarioak, ahozko tradizioa, landa-kulturak, eta, oro har, estetikaren eremu zabala, hitzaren zentzurik oinarrizkoenean: esperientzia sentigarrien ezagutza, alegia.

* Bertsolari izatearen kontzeptua zabaltzea eta bertsolaritzat jotzea gutxi asko bertsotarako zaletasuna eta joera duen pertsona oro. Proposamen horren bidez, bertsolariaren definizioa zilegitasunaren esparrutik atera, eta inprobisazioaren oinarrizko keinura eramaten da. Ikuspuntu horrek balio du, hasteko, bi mende pasatxoko historian bertsotan egin duten baina bertsolaritzat hartu ez diren anonimo pila bat *per se* bertsolaritzat kontsideratzeko; eta, gaur egun, bertsotarako jaidura duen oro *per se* bertsolaritzat jotzeko.
* Gaur egun joera bat sumatzen da, batez ere plaza jeneralistaren ertzetan –baina baita plaza jeneralistan ere– bertsolariak gero eta gehiago kantatzen duela inplikaturik, beretik eta beretarrekin. Batetik, bere subjektibitate propiotik, mundua ikusteko duen moduari edo barruan sentitzen duen horri fidel izanik, eta aldi berean norbere subjektibitatea konektatu nahian eskura dauden zentzu-proposamen kolektiboekin; eta, bestetik, beretarrekin, hau da, bere komunitatekotzat sentitzen dituen horiengandik gero eta gertuago. Fase inplikatu horretan hiru korronte antzeman ditu: bertsogintza sozialista, debaldeko festa eta bertsogintza (trans)feminista.
* Bertsoaren lengoaiatik bertatik eraikitako marko bat proposatzen du, bertso-ikerketaren zentroa bere gramatika espezifikoan oinarritu dadin, bestelako irizpide batzuetan beharrean. 

## Kazetaria 
[thumb|300x300px|[Argia Sariak|Argia Sariko irabazleak 2016an. Hiru Damatxo taldea tartean 'Gure Bazka' Ikus-entzunezkoagatik. 

]]
Hainbat hedabidetan kolaboratu du: Berria egunkarian, Euskadi Irratian, Bertsolari aldizkarian, eta batez ere Argia astekarian (2013-2023). Info7 Irratiko Obabako Testiguak literatur saioko arduraduna izan da. Basilika podcast kolektiboaren parte da, eta kultur gogoetari buruzko Sakoneta saioa ekoitzi izan du bertan Jon Urzelairekin batera. Hiru Damatxo ekoiztetxearen sortzaileetako bat ere bada, eta bertan aritu da hainbat urtez ikus-entzunezko materialak sortzen. 

## Bestelakoak 
Garabide elkartean aritu da hizkuntza kooperazio lanetan, eta Donostiako Garoa Kultur Lab liburu-dendan saltzaile lanetan ere bai. Añorgako Kultura egitasmoan ere aritu izan da. 

## Erreferentziak 
## Ikus, gainera 
* Hiru Damatxo

## Kanpo estekak 
* Elkarrizketa *Argia*n (2026-03-22)